Sisulu wil hê skole moet 50/50 wit en swart weesLindiwe Sisulu, minister van toerisme. (Foto: Twitter) Lindiwe Sisulu, minister van toerisme, het Dinsdag tydens ŉ nuuskonferensie gesê dat die ANC se nasionale uitvoerende komitee (NUK) ŉ voorstel sal oorweeg dat alle skole voorts ŉ 50/50-verhouding van swart en wit leerders moet hê. Kenners meen dié voorstel is niks minder as goedkoop politiekery nie en wys dat Sisulu geen idee het wat in die onderwys aangaan nie. Volgens Sisulu, die NUK se voorsitter van die subkomitee oor maatskaplike transformasie, sal dié voorstel ŉ besprekingspunt wees op die ANC se nasionale beleidskonferensie wat Vrydag by Nasrec afskop. Sisulu meen die land kan nie ŉ “eg Suid-Afrikaanse identiteit kweek nie as almal nie dieselfde voordele het en in dieselfde tipe omgewing grootword en skoolgaan nie”. Sy sê dit is boonop die ANC se mandaat om rassisme deur beleide en praktiese instellings te beveg. “Ons moet iewers begin sê ons is een volk. Dit is van die Vryheidsmanifes sê.” Sy het voorts gesê dat kinders nie ŉ benul van kleur het nie, maar dat kleur deur volwassenes op kinders afgedwing word. “Ons sal seker maak hulle word saam in skole groot. Ek glo dat ons binne tien jaar ŉ beter toekoms sal hê.” Dr. Jaco Deacon, uitvoerende hoof van die Federasie van Beheerliggame van Suid-Afrikaanse Skole (Fedsas), sê Sisulu se uitsprake lê eintlik haar tekort aan insig oor hoe die samelewing lyk en hoe ŉ skoolstelsel werk, bloot. “ŉ Skool moet die samelewing waarin daardie skool funksioneer, reflekteer, want ŉ skool gaan tog daaroor om die onmiddellike gemeenskap te dien,” het Deacon gesê. “Die minister kan nie 50/50 begin voorskryf van hoe gemeenskappe moet lyk nie, want dan skuif dit ons terug na die apartheidsjare van groepsgebiede en wette wat sê dis die persentasies en dis wat jy mag en nie mag doen nie. Ons het weggestap daarvandaan met openbare skole. Hy wonder boonop waar Sisulu al die wit kinders wil kry om alle skole 50/50 volgens ras te verdeel, aangesien die Afrikaanse gemeenskap nie naastenby 50% van die bevolking uitmaak nie. Deacon sê dis boonop ŉ klap in die gesig van bruin, Indiër en Asiatiese leerders in die stelsel – wat nie eers die 50/50 paal gehaal het nie. “Dis niks anders as goedkoop politiek nie en dis jammer dat die minister kinders nou as haar politieke speelbal gebruik.” Volgens Deacon wil Fedsas Sisulu se opmerkings eintlik met minagting verwerp. Alana Bailey, hoof van kultuursake by AfriForum, sê dit is weereens ŉ “weerligafleier van die regering se onvermoë om onderwys te bestuur en verbeter”. “In die eerste plek weet ek nie wat die minister van toerisme te doen het met die samestelling van kinders in skole nie. In die tweede plek word die gehalte van onderrig nie bepaal deur die rassesamestelling van die leerders of onderwyserskorps nie,” sê Bailey. “Dis tyd dat die regering regtig begin fokus op die gehalte van onderrig en hulle minder bekommer oor ras. Daar is juis ŉ toestroming na skole omdat daar so baie disfunksionele skole is en ouers uiteraard die beste vir hul kinders soek.” Sy waarsku egter dat ŉ mens nie die regering se vermoë moet onderskat om beleide – hoe belaglik ook al – af te dwing nie, aangesien hulle dit al voorheen gedoen het. Die Afrikanerbond meen Sisulu se voorstel is opnuut ŉ bewys van “armoedige denke in die regerende party”. “Dit is juis voorstelle soos dié waarmee die ANC in die verlede met skole gedobbel het en wat direk gelei het tot disfunksionele skole en wanfunksionele leerders wat in die samelewing as jong volwassenes ingestuur word,” sê Jan Bosman, hoofsekretaris van die Afrikanerbond. “Soos so baie voorstelle van die ANC, wil dit toenemend voorkom of dit nie oplossingsgerig is nie. Inteendeel, die ANC is instrumenteel in die chaos en verval wat daar reeds by die meeste skole bestaan. Hopelik begin kiesers insien dat die ANC se voorstelle nie omsien na die beste belang van hul kinders nie.”